กระทรวงการคลัง เปิดลงทะเบียนโครงการเราชนะวันแรก ไม่พบปัญหา ล่าสุดช่วง 9 โมงมีผู้ลงทะเบียนแล้วมากกว่า 3,000,000 คน
29 มกราคม 2564 เป็นวันแรกที่กระทรวงการคลัง เปิดให้ประชาชนเข้ามาลงทะเบียนรับสิทธิ์ตามโครงการเราชนะ ซึ่งจะเป็นการลงทะเบียนออนไลน์  ผ่านทาง www.เราชนะ.com สำหรับกลุ่มประชาชนที่ไม่ได้ถือบัตรสวัสดิการแห่งรัฐและกลุ่มประชาชนที่ไม่ได้อยู่ในระบบฐานข้อมูลของแอปพลิเคชันเป๋าตังในโครงการคนละครึ่งและเราเที่ยวด้วยกัน ซึ่งวันนี้กระทรวงการคลังได้เริ่มเปิดลงทะเบียนตั้งแต่เวลา 06.00 น.– 23.00 น. โครงการเราชนะ ไม่ได้จำกัดจำนวนผู้ได้รับวงเงินสิทธิ์ สามารถลงทะเบียนได้ตลอดระยะเวลาและช่วงเวลาที่เปิดรับลงทะเบียนออนไลน์ ไปจนถึงวันที่ 12 กุมภาพันธ์ 2564 พร้อมกันนี้สามารถตรวจสอบสถานะการได้รับสิทธิ์ได้ตั้งแต่วันที่ 8 กุมภาพันธ์ 2564 เป็นต้นไป นางสาวกุลยา ตันติเตมิท รักษาราชการแทนผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยความคืบหน้า ยอดผู้ลงทะเบียนรับสิทธิ์โครงการเราชนะเมื่อเวลาประมาณ 09.00 น. ที่ผ่านมาว่ามีผู้เข้ามาลงทะเบียนแล้วมากกว่า 3.69 ล้านคน พร้อมยืนยันว่า ระบบการลงทะเบียนยังสามารถใช้งานได้ตามปกติและไม่พบปัญหาขัดข้องแต่อย่างใด